潘贵升

潘贵升，捻军军官，清兵的卧底，1867年11月于江苏赣榆战场袭杀捻军领袖任柱（任化邦）。

过程

捻寇中之最黠猾者，以赖汶光为最；而慓悍善战，莫如任柱，所统马队颇多。
方诸军划运河而守，捻众马步约近十万，盘旋济青沂海之间，行踪猋忽，官军追逐往往落后，实未能制胜也。
一日，铭军逐捻于安邱、潍县之交，获一目曰潘贵升者，讯知为任柱帐下健儿。将杀之，贵升呼曰：“赦我，我愿投诚！”其甥有唐某者，在铭军作哨官，亦愿保释之。
刘铭传闻之，乃语贵升曰：“汝能为我杀任柱乎？”
对曰：“能。”
乃畀以枪一，曰：“此去若成功而返，赏三品衔花翎，白金二万两。如不能，亦不汝责。任汝相机为之可也。”盖刘意非望其必成，以为即不能成，不过弃一枪耳。贵升执枪驰马而去，复归柱，柱信而不疑，乃置帐下。
明日复战，贵升忽以枪击柱，殒于阵前，纵马奔向官军，告刘曰：“我已杀任柱矣！”始犹不信，继见捻党不复耐战，铭军与诸军连日大捷，追至赣榆沭宿境内，降捻供称任柱实死，乃赏贵升如前约。